stanford-oval/wikipedia huggingface dataset:
לופוחובה (כפר)
היסטוריה

החל מהמאה ה-13 השתייך הכפר לדוכסות הגדולה של ליטא. עם איחוד לובלין בשנת 1569 הכפר היה חלק מהאיחוד הפולני-ליטאי.
בחלוקת החטיבות המנהליות של פולין בין השנים 1975–1998 (פול'), העיר הייתה מבחינה מנהלית חלק ממחוז ביאליסטוק.
נכון לראשית המאה ה-21 בכפר מתגוררים כ-250 תושבים.
דמוגרפיה

נכון ל-31 במרץ 2011, בכפר 259 איש. פחות מחמישית מהם בני נוער, ומעט יותר מחמישית מהם בגיל הפרישה. 121 מהם גברים, ו-138 מהם נשים.
יער לופוחובה

כקילומטר צפונית-מזרחית לכפר משתרע יער לופוחובה, בשטח של כ-10 קמ"ר. היער מפריד למעשה בין לופחובה לבין טיקטין הסמוכה לו (כשני ק"מ מזרחית לפאתי היער, בצפונו).
באמצע היער, כקילומטר וחצי מלופוחובה, וכחמש קילומטר מטיקטין על הכביש המחבר ביניהן, בוצע טבח יהודי טיקטין ב-25 באוגוסט 1941. במהלך הטבח רצחו הגרמנים כמעט את כל יהודי טיקוצ'ין ביער לופחובה. נכון להיום, מקום הקבורה ההמוני מסומן ויש אנדרטאות המנציחות את הקורבנות:
תקליטור המודיע על 3,000 אזרחים פולנים שנרצחו באכזריות על ידי הקלגסים הנאצים בשנים 1941–1944. בסיום ההודעה מושמעת הבקשה לכבד את זכרם.
שתי אבנים עם לוחות הנצחה (אחת בעברית, השנייה בפולנית ובאנגלית), שהוצבו במלוא 50 שנה לטבח.
אנדרטה שמומנה על ידי גוטה ודייב פישר ב-1986.
אנדרטת משפחת פיקרביץ'. הוקמה ב-24 באוגוסט 2012.
גלריה

בתי לופוחובה, במבט ממערב, אוגוסט 2011
רחוב בכפר, אוגוסט 2011
קבר אחים של יהודי טיקטין – מקום הטבח ביער לופוחובה (25 באוגוסט 1941). קבר האחים מסומן ובסמוך לו אנדרטאות לזכר הטבח
ראו גם

השמדת יהודי טיקטין
לא תחנם

| --- | --- |
 מקרא:  שמות, כ"ג, ל"ג
 תלמוד בבלי:  מסכת עבודה זרה, דף כ', עמוד א'
 תלמוד ירושלמי:  מסכת עבודה זרה,  פרק א', הלכה ט'
 משנה תורה:  ספר המדע, הלכות עבודה זרה וחוקות הגויים, פרק י'
 שולחן ערוך:  יורה דעה, סימן קנ"א
 ספרי מניין המצוות:  ספר המצוות, לאו נ' ספר החינוך, מצווה תכ"ו
 
לא תְּחָנֵּם היא קבוצת איסורים בהלכה היהודית שמקורם בציווי מקראי יחיד, ואשר עיקרם הוא התרחקות יהודים מגויים מחשש להיטמעות בתרבותם.
האיסור כולל: איסור על מכירת קרקע בארץ ישראל לגויים, איסור נתינת מתנת חינם לגוי, וכן איסור לספר בשבח גויים.
מקור האיסור

בתורה, בספר דברים (פרק ז') מצווה משה את בני ישראל לפני כניסתם לארץ על מחיית שבעה עממים העובדים עבודה זרה מן הארץ:
כִּי יְבִיאֲךָ ה' אֱלֹהֶיךָ אֶל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ וְנָשַׁל גּוֹיִם רַבִּים מִפָּנֶיךָ, הַחִתִּי וְהַגִּרְגָּשִׁי וְהָאֱמֹרִי וְהַכְּנַעֲנִי וְהַפְּרִזִּי וְהַחִוִּי וְהַיְבוּסִי, שִׁבְעָה גוֹיִם רַבִּים וַעֲצוּמִים מִמֶּךָּ. וּנְתָנָם ה' אֱלֹהֶיךָ לְפָנֶיךָ וְהִכִּיתָם, הַחֲרֵם תַּחֲרִים אֹתָם, לֹא תִכְרֹת לָהֶם בְּרִית וְלֹא תְחָנֵּם.
פשט הדברים מלמד על איסור לחון ולחמול על שבעת העממים, שהרי מצווה להכריתם מן הארץ. עם זאת, חז"ל הבינו שמדובר בציווי לדורות בעל משמעויות קונקרטיות. אך מכיוון שבהרחבת האיסור אין אפשרות להישאר בהבנה של איסור חמלה בלבד, נפסקו להלכה  שלושה איסורים, המתבססים על שלוש קריאות שונות של המילה 'תחנם':
לא תַחֲנֵם - "לא תיתן להם חניה בקרקע"; איסור על מכירת בתים ושדות בארץ ישראל לעובדי עבודה זרה.
לא תְחָנֵּם - "לא תיתן להם חן"; איסור לספר בשבחם של עובדי עבודה זרה.
לא תְחִנֵּם - "לא תיתן להם מתנת חינם"; איסור על נתינת מתנות לעובדי עבודה זרה.
אחת המטרות של ההלכות הללו היא מניעת התקרבות לגויים על מנת שלא ללמוד ממעשיהם.
האיסור "לתת להם חניה בקרקע" נועד גם למנוע מהם להיאחז בארץ ישראל וכפי שכתב הרמב"ם "שאם לא יהיה להם קרקע, ישיבתן ישיבת עראי היא". לאיסור זה ישנם גם פסוקים מפורשים בדרך הפשט: ”לֹא יֵשְׁבוּ בְּאַרְצְךָ, פֶּן-יַחֲטִיאוּ אֹתְךָ לִי:  כִּי תַעֲבֹד אֶת-אֱלֹהֵיהֶם, כִּי-יִהְיֶה לְךָ לְמוֹקֵשׁ.” וכן פסוק נוסף:”וְהוֹרַשְׁתֶּם אֶת הָאָרֶץ וִישַׁבְתֶּם בָּהּ, כִּי לָכֶם נָתַתִּי אֶת הָאָרֶץ לָרֶשֶׁת אֹתָהּ.”
הרמב"ם והטור סוברים שמקורו של האיסור הוא ממקרא אחר.
פרטי הדינים

הרמב"ם מסביר בפירוט את הדינים הנובעים מהמצוה "לא תחנם":
פרטי הדינים > חניה בקרקע

הדינים בארץ ישראל:
אין מוכרים להם בתים, ואין מוכרים להם שדות.
משכירים להם בתים, ובלבד שלא יעשו שכונה (= שלושה בתים סמוכים). ומותר להשכיר להם בתים רק ל"אוצר" (= מחסן) אבל לא למגורים, כי הם עלולים להכניס לשם עבודת אלילים, בניגוד לפסוק ”וְלֹא תָבִיא תוֹעֵבָה אֶל בֵּיתֶךָ” (דברים ז כו).
אין משכירים להם שדות. ”ומפני מה החמירו בשדה? מפני שיש בה שתים: מפקיעה מן המעשרות, ונותן להם חנייה בקרקע”.
אין מוכרים להם פירות ותבואה מחוברים לקרקע. אבל מוכרים להם פירות ותבואה תלושים. ומותר למכור להם פירות ותבואה מחוברים, בתנאי שהם מתחייבים לקצוץ אותם מייד.
הדינים בסוריא קלים יותר: מוכרים להם בתים, אבל לא שדות; ומשכירין להם בתים ושדות.
פרטי הדינים > חן

אסור לספר בשבחם, ואפילו לומר "כמה נאה עובד כוכבים זה בצורתו". קל וחומר שאסור לספר בשבח מעשיו, או לחבב דבר מדבריו. מפני שגורם להדבק עמו וללמוד ממעשיו הרעים.
פרטי הדינים > מתנת חינם

ואסור לתת להם מתנת חנם. אבל נותנים מתנות-חינם לגר תושב, שנאמר ”לַגֵּר אֲשֶׁר בִּשְׁעָרֶיךָ תִּתְּנֶנָּה וַאֲכָלָהּ, אוֹ מָכֹר לְנָכְרִי” (דברים יד כא): לגר במתנה, ולנכרי במכירה.
אולם מפרנסים עניי עובדי כוכבים עם עניי ישראל (מכספי צדקה), ומאפשרים לענייהם ללקט לקט שכחה ופאה, מפני דרכי שלום.
השלכות אקטואליות > מסירת שטחים לערבים

בזמן המאבקים נגד מסירת שטחים בהסכמי אוסלו, הועלה על ידי אנשי ימין דתיים גם איסור זה, בטענה שהממשלה עוברת על איסור תורה במוסרה שטחים של ארץ ישראל לשליטת הרשות הפלסטינית. כך גם בזמן המאבקים נגד ההתנתקות מגוש קטיף ורצועת עזה.
השלכות אקטואליות > מכירת דירות לערבים

יש רבנים האוסרים למכור דירה לערבים, הנתפסים לעיתים כצאצאי הישמעאלים, או כנענים שהם משבעת העממים מחמת איסור 'לא תחנם' שלדעתם חל גם עליהם. גם לדעת הסוברים שאין איסור לא תחנם בגויים שאינם עובדי עבודה זרה יש להימנע מלמכור דירה לערבים מחמת שיש מצווה לדאוג שהארץ תהיה בידי היהודים ולא תשתקע בידי הגוים, ולכן מותר לקנות קרקע מגוי אפילו בשבת כמבואר בשולחן ערוך.
ראו גם

גר תושב
לא ישבו בארצך
הלכות הרחקה מגויים
הערות שוליים

↑  תלמוד בבלי, עבודה זרה כ א
↑  רמב"ם הלכות עבודה זרה וחוקות הגויים י ד
↑  ספר שמות, פרק כ"ג, פסוק ל"ג
↑  ספר במדבר, פרק ל"ג, פסוק נ"ג
↑  (ב) הרמב"ם (הלכות עבודה זרה פ"י הלכה ג-ד) כותב: אָסוּר לִתֵּן לָהֶם מַתְּנַת חִנָּם... שֶׁנֶּאֱמַר (דברים יד-כא) 'לַגֵּר אֲשֶׁר בִּשְׁעָרֶיךָ תִּתְּנֶנָּה וַאֲכָלָהּ אוֹ מָכֹר לְנָכְרִי', בִּמְכִירָה וְלֹא בִּנְתִינָה, ושוב כותב הרמב"ם (הלכות זכייה ומתנה פרק ג הלכה יא): אָסוּר לְיִשְׂרָאֵל לִתֵּן לְעַכּוּם מַתְּנַת חִנָּם... שֶׁנֶּאֱמַר: 'לַגֵּר אֲשֶׁר בִּשְׁעָרֶיךָ תִּתְּנֶנָּה וַאֲכָלָהּ אוֹ מָכֹר לְנָכְרִי', בִּמְכִירָה וְלֹא בְּמַתָּנָה.
(ג) הטור (חושן משפט סימן רמ"ט) כותב: אסור ליתן מתנת חינם לעובד עבודה זרה, ומציין הבית יוסף את המקור לכך: סוף פרק קמא דעבודה זרה, תניא לא תאכלו כל נבילה וכו', וידוע דהלכה כר' יהודה.
↑  רמב"ם הלכות עבודה זרה וחוקות הגויים י ג-ה
↑  בשנת תשס"ה פסקו רבי נסים קרליץ, רבי אהרן יהודה לייב שטינמן, רבי מיכל יהודה ליפקוביץ, רבי חיים קניבסקי ורבי זלמן נחמיה גולדברג בעניין איסור לא תחנם בזמן הזה: "הננו לגלות בזה דעתנו דעת תורה שאסור למכור קרקע או בית בארץ ישראל לגוי אפילו שאינו עובד עבודה זרה או לישמעאלי אפילו במקום הפסד גדול ושעת הדחק, שדעת כל הראשונים שאסור למכור קרקע בארץ ישראל לגוי שלא קיבל עליו שבע מצוות בני נח". ראה את המכתב כאן.
↑  בנושא מכירת דירה לישמעאלים מצד לא תחנם ראה סיכום הדעות בעלון דין. לגבי האיסור למכור בכל אופן ראה דבריו של הרב עובדיה יוסף באתר וואלה. ומקור הדברים בחזון עובדיה שבת ג' עמוד ת"ל שיש מצווה לקנות מישמעאלים.
↑  שולחן ערוך, אורח חיים, סימן ש"ו, סעיף א'
↑  חזון איש שביעית כד ד. לדעת החזון איש, השמיטה נוהגת בימינו רק מדרבנן, ולכן אמר על כך "תומכי היתר המכירה ברחו מאיסור דרבנן [שמיטה] ונפלו לאיסור דאורייתא [לא תחנם]".
↑  חזון איש כד ד
↑  הרב קוק, שבת הארץ, מבוא אות יב. וכן הרב עובדיה יוסף, שו"ת יביע אומר חלק י, יורה דעה סימן מא.
↑  הרב ישראל יהושע מקוטנא, שו"ת ישועות מלכו חלק יורה דעה סימן נה. הרב מרדכי רוביו, שמן המור סימן ד
1 2  הרב מרדכי רוביו, שמן המור סימן ד.
↑  הרב קוק, שו"ת משפט כהן (ענייני ארץ ישראל) סימן סה.
↑  הרב רפאל מיוחס, מזבח אדמה דף יב עמ' א-ב
1 2 3  הרב קוק, משפט כהן (ענייני ארץ ישראל) סימן נח.
↑  שו"ת משיב דבר ב נו
↑  חזון איש שביעית כד ב-ג
↑  הרב קוק בשם הרב זלמן שך, שבת הארץ מבוא אות יב. וכן בשו"ת משפט כהן (ענייני ארץ ישראל) סימן סח.
↑  חזון איש שביעית כד א
↑  גיטין מד א
↑  ירושלמי דמאי ו#הלכה א גמרא, לדעת רבי יהושע בן לוי. ורבי יוחנן אסר להשכיר: לדבריו, אם אין שוכרים יהודים, עדיף להוביר את השדה ולא להשכיר לגוי.
↑  כפתור ופרח י
↑  הרב משה גלאנטי, שו"ת מהר"ם גלאנטי סימן נז
↑  הרב שלמה גורן, תורת המדינה, עמ' 452-454
ליסה דיסברו

ליסה סטיבנס דיסברו (באנגלית: Lisa Stephens Disbrow;‏ נולדה ב-29 בספטמבר 1962) היא פקידת ממשל אמריקאית לשעבר, שכיהנה כתת-מזכירת חיל האוויר של ארצות הברית בשנים 2015–2017 ולמשך כמה חודשים כמזכירת חיל האוויר בפועל.
ביוגרפיה

ליסה דיסברו נולדה בקליפטון פורג', וירג'יניה. ב-1984 היא סיימה את לימודיה באוניברסיטת וירג'יניה והתגייסה לחיל האוויר של ארצות הברית שם היא שירתה כקצינה במערך המודיעין של החיל. ב-1992, לאחר מלחמת המפרץ, היא פרשה משירות פעיל והמשיכה לשרת במערך המילואים של החיל. היא המשיכה בעבודתה במערך המודיעין הן כעובדת אזרחית עבור משרד הסיור הלאומי והן בשירות המילואים שלה.
בשנים 1995–2014 שימשה דיסברו במגוון של תפקידים במטות המשולבים, כולל כסגנית מנהל המטות המשולבים לבניין הכוחות, משאבים והערכה. בעת עבודתה שם היא הייתה מדווחת בשנים 2006–2007 ליועץ לביטחון לאומי כיועצת מומחית ליישום מדיניות בבית הלבן. היא סייעה בתכנון ויישום אסטרטגיית הביטחון הלאומי וייעצה לבית הלבן בסוגיות שונות.
הקריירה הצבאית של דיסברו בת 23 השנים הסתיימה ב-2008, כאשר היא פרשה בדרגת קולונל מכוחות המילואים של חיל האוויר כשתפקידה האחרון היה עוזרת מיוחדת למנהל התוכניות במחלקת חיל האוויר של ארצות הברית.
בינואר 2015 החלה דיסברו לשמש כתת-מזכירת חיל האוויר של ארצות הברית. עד לאישור מינויה לתפקיד זה על ידי הסנאט בינואר 2016, היא הייתה תת-מזכירה בפועל. במקביל היא שימשה כסגנית מזכירת חיל האוויר לניהול פיננסי ובקרה בשנים 2014–2016. החל מה-20 בינואר 2017 ועד לאישור מינויה של הת'ר וילסון ב-16 במאי 2017, כיהנה דיסברו כמזכירת חיל האוויר בפועל.
ב-30 ביוני 2017 התפטרה דיסברו מתפקידה כתת-מזכירת חיל האוויר.
הערות שוליים

↑  Disbrow to serve as acting AF secretary, Secretary of the Air Force Public Affairs, January 23, 2017
↑  Hoffman, Mary-Louise. "Lisa Disbrow: USAF Needs Budget to Modernize Weapons, Increase Force Size". ExecutiveGov. Archived from the original on 15 July 2017.
לחמניית גבינה

| --- | --- |

 
 מאכלים
 סוג:  לחם, מאפה, מנה 
 מוצא:  ברזיל 
 מרכיבים עיקריים:  שורש קסאווה 
 
לחמניות גבינה, ולעיתים "לחם גבינה", הן לחמניות קטנות בטעם גבינה, פופולריות למדי בבוליביה, ברזיל, פרגוואי וצפון ארגנטינה. בברזיל הן נקראות "פאו ג'י קייז'ו" (pão de queijo), ובאמריקה הספרדית הן נקראות "צ'יפה" (chipá) או "קוניאפה" (cuñapé).
לחמניות הגבינה מיוצרות מעמילן תירס או עמילן קסאווה ועיקר ייחודן במרקמן הפנימי, שהוא לח וצמיגי. צורת הלחמניות כדורית, בקוטר של כמה סנטימטרים, ולעיתים צורתן מעין כדור משוטח בגובה של כשלושה-ארבעה סנטימטרים ובקוטר של כעשרה. בפרגוואי ובצפון ארגנטינה נהוג להכין לחמניות גבינה קטנות יותר.
לחמניות הגבינה נמכרות לרוב בדוכנים בצידי הרחוב או בידי רוכלים. מחירן נמוך לרוב והן פופולריות עד מאוד.
בברזיל

"פאו ג'י קייז'ו" או "פאו דה קייז'ו" (pão de queijo; מילולית: "לחם גבינה") הוא מרכיב טיפוסי במטבח הברזילאי, במיוחד במדינות מינאס ז'ראיס וגויאס. מקורו של המאכל אינו ודאי, ומניחים כי הופיע במאה ה-18, למרות שהוא הפך לנפוץ במיוחד לאחר שנות ה-50 של המאה ה-20. כיום פאו ג'י קייז'ו מהווה פריט נפוץ בארוחות בוקר לצד כוס קפה. בשנים האחרונות ניתן אף לקנותו במצב של בצק קפוא להכנה ביתית.
הודות למסורת הארוכה של אפיית הפאו ג'י קייז'ו במדינת מינאס ז'ראיס ותעשיית מוצרי החלב שלה, ובמיוחד גבינות מינאס, ידועה המדינה בברזיל כמקור לפאו ג'י קייז'ו מעולה בטעמו ואיכותו. מוניטין זה מהווה מקור גאווה מקומית עבור "מינירוס" (בני המדינה) רבים.
באמריקה הספרדית

באזור התפוצה של שפת הגוארני נפוצות לחמניות הגבינה ביותר תחת השמות chipá, chipa, chipacito ולעיתים chipa'í. מגמות הגירה החל ממחצית המאה ה-20 הביאו להרחבת תפוצת הצ'יפה גם לצפון מזרח ארגנטינה, וכיום זהו מאכל נפוץ גם במטרופולין הגדול של בואנוס איירס, קורדובה, רוסריו וכדומה. הצ'יפה נמכר, לרוב, בשקיות נייר בצידי הרחוב, ומהווה חטיף פופולרי בחגיגות עממיות ודתיות.
בצפון ארגנטינה ובבוליביה קיים מאכל דומה הקרוי "קוניאפה" (cuñapé), הדומה לצ'יפה במרכיביו, אך ממדיו גדולים יותר. באקוודור ניתן למצוא את ה"מוצ'ינס דה יוקה" (muchines de yuca) ובקולומביה את ה"בוליטאס דה יוקה" (bolitas de yuca).
בפראגוואי נפוץ וריאנט של הצ'יפה הנקרה "צ'יפה גדולה" (chipa guasu או chipá guazú), האפוי מקמח תירס, ואשר מהווה מרכיב פופולרי בימי שישי ובמהלך ימי התענית שלפני חג הפסחא, שכן אינו מכיל בשר.
הערות שוליים

↑  MASSA MADRE BLOG, האם אתם מכירים את ההיסטוריה של לחמניות הגבינה? גלו כאן!, באתר MASSA MADRE, ‏8 ביוני 2017 (בפורטוגזית)
↑  מריה דולסה מירנדה, יום לחמניות הגבינה, באתר ESTADO DE MINAS degusta, ‏17 באוגוסט 2023 (בפורטוגזית)
לאון מורימוטו

לאון מרקוס מורימוטו (באנגלית: Leon Marcus Morimoto; נולד ב-18 בדצמבר 2001 בהונולולו שבהוואי, ארצות הברית) הוא כדורגלן גואמי המשחק בעמדת המגן השמאלי בקבוצת טמפרליי מליגת המשנה הארגנטינאית ובנבחרת גואם.
קריירת מועדונים

מורימוטו החל לשחק במחלקת הנוער של סטרייקס הגואמית, ובשנת 2016 עבר למחלקת הנוער של אינדפנדיינטה מליגת העל הארגנטינאית. בשנת 2017 עבר למחלקת הנוער של טמפרליי, ובשנת 2020 החל לשחק בטמפרליי II, קבוצת המילואים של המועדון.
קריירה בינלאומית

ב-30 במאי 2021 ערך מורימוטו את הופעת הבכורה שלו בנבחרת גואם, בהפסד 7-0 לנבחרת סין במסגרת מוקדמות מונדיאל 2022.
ליסה האניגן

| --- | --- |

 לידה:  12 בפברואר 1981 (בת 43) אירלנד, אירלנד 
 מוקד פעילות:  אירלנד 
 תקופת הפעילות:  מ-2001 
 מקום לימודים:  The King's Hospital 
 סוגה:  מוזיקת פולק 
 שפה מועדפת:  אנגלית, אירית 
 כלי נגינה:  הרמוניום, יוקולילי, גיטרה 
 חברת תקליטים:  ATO רקורדס 
 lisahannigan.ie
 פרופיל ב-IMDb
 
ליסה מרגרט האניגן (באנגלית: Lisa Margaret Hannigan; נולדה ב-12 בפברואר 1981) היא זמרת-יוצרת מוזיקת אינדי פולק. החלה את דרכה המוזיקלית בלהקת הרוק ג'וניפר (Juniper) של הזמר דמיאן רייס.
ילדות ונעורים

האניגן נולדה בדבלין, גדלה בקילקלון (Kilcloon), מחוז מית', אירלנד. למדה בתיכון בבית ספר נוצרי פרוטסטנטי ולאחר מכן למדה אמנות בטריניטי קולג'.
קריירה

בזמן לימודיה בקולג', בשנת 2001, הלכה האניגן להופעה בדבלין ופגשה את דמיאן רייס, אשר הפציר בה לשיר באלבומו "O" אשר יצא לאור ב-2002, ובאלבומיו הבאים לאחר מכן. ליסה חברה לרייס ולהקתו לסיבובי הופעות כזמרת, ולעיתים אף ניגנה בגיטרה חשמלית, בס ותופים.
ב-2007 חזרה לדבלין והחלה בקריירת סולו, הקימה להקה בשם רביעיית דייזי אוקל (The Daisy Okell Quartet), והשתתפה בהקלטות של מיק כריסטופר, The Frames ושל הרבי הנקוק.
אלבומים ועבודות נוספות

Sea Sew‏ (2008)
Passenger‏ (2011)
At Swim‏ (2016)
ב-2013 השתתפה בפסקול הסרט כוח משיכה (Gravity).

ב-2014 דיבבה את אחת הדמויות בסרט שיר הים, והשתתפה בפסקול הסרט.
כתובת MAC

ערך זה עוסק בכתובת בקרת גישה למדיה. אם התכוונתם לMessage Authentication Code, ראו .
| --- | --- |

 שם מלא:  Media Access Control address
 שם מקוצר:  כתובת MAC
 מספר ספרות:  48 או 64 סיביות
 
כתובת MAC (באנגלית: Media Access Control address; בתרגום חופשי: כתובת בקרת גישה למדיה) היא מזהה ייחודי המוטבע על כל רכיב תקשורת לתקשורת נתונים בעת הייצור. כתובת ה-MAC מוטבעת בדרך כלל בכרטיס הרשת של המחשב או במודם. כתובות MAC נחשבות כחלק משכבת הקישוריות של מודל ה-OSI או השכבה הפיזית של מודל ה-TCP/IP ונקבעות על ידי ארגון ה-IEEE. בעבר הכתובות בשכבת הקישוריות נקבעו ונוהלו באופן ידני על ידי מנהלי הרשת, אך פרוטוקול Ethernet הגדיר תקן לקביעת כתובות MAC ייחודיות. תקן זה הוטמע בהדרגה בפרוטוקולים נוספים בשכבת הקישוריות וכיום הוא משמש ברוב הפרוטוקולים בשכבה זו (לדוגמה Token Ring ו-ATM).
כתובת MAC בפורמטים MAC-48 ו־EUI-48 מורכבת מ-48 סיביות, מה שמאפשר כ-2 בחזקת 48 (281 טריליון) כתובות שונות. ה-IEEE מקצה לכל יצרן חומרה קידומת ייחודית בת 24 סיביות שבה עליו להשתמש בכל רכיבי התקשורת שהוא מייצר, מה שמותיר לכל יצרן כ-16 מיליון כתובות אפשריות. נהוג לכתוב את הכתובת כ-6 זוגות של ספרות הקס-דצימליות, המופרדים בנקודתיים או מקפים. לדוגמה: 00-0E-A6-A7-63-F7.
כתובת MAC בפורמט EUI-64 מאפשרת להגדיר כתובת IPv6 באופן אוטומטי ללא צורך בשרת DHCP. כמו כן, ניתן להמיר כתובת EUI-48 לכתובת EUI-64 כך שהיא תקבל כתובת IP ייחודית ברשת IPv6.
ניתן לאתר את כתובת ה-MAC של רכיב תקשורת על ידי שימוש בפקודת ifconfig ב-Unix ובמערכות ההפעלה המבוססות עליה, או על ידי ipconfig /all ברוב הגרסאות של Windows.
אף על פי שכתובת ה-MAC צרובה על רכיב התקשורת, מערכות ההפעלה מסוגלת להשתמש בכתובת שונה. ברוב מערכות ההפעלה ממשפחת Unix ניתן לבצע את השינוי על ידי פקודת ifconfig. במערכת ההפעלה Windows, ניתן לעיתים לשנות את הכתובת בתפריט המאפיינים המתקדמים של כרטיס הרשת, או על ידי שימוש בתוכנה ייעודית שסופקה עם רכיב התקשורת.
רכיב תקשורת המעוניין לאתר את כתובת ה-MAC של רכיב אחר, משתמש ב-Address Resolution Protocol עבור IPv4 או ב-Neighbor Discovery Protocol עבור IPv6.
זיוף כתובת MAC

זיוף כתובת MAC הוא פעולת האקינג המאפשרת לשנות את כתובת ה-MAC של כרטיס רשת מסוים לכתובת MAC כלשהי. שינוי כתובת ה-MAC עשוי לשמש למספר צרכים:
לאפשר לתעבורה היוצאת מכרטיס הרשת לעקוף מנגנוני אבטחה דוגמת רשימות מורשי גישה (Access control lists) המבוססות על כתובות MAC ומיושמות בנתבים ובשרתים שונים.
להחביא מחשב ברשת המנטרת את הרכיבים השונים המתחברים אליה.
להתחזות למחשב אחר לצורך הוצאת תעבורה או קבלת תעבורה בלתי חוקית.
ראו גם

מונחים ברשת מחשבים
MAC spoofing
הערות שוליים

↑  Olivier Bonaventure, Computer Networking :Principles, Protocols and Practice (The Saylor Foundation, October 30, 2011), http://www.saylor.org/courses/cs402
↑  Understanding IPv6 EUI-64 Bit Address
מאטה הארי (סרט, 1931)

| --- | --- |
כרזת הסרט
כרזת הסרט
 בימוי:  ג'ורג' פיצמוריס 
 הופק בידי:  אירווינג תלברג, ג'ורג' פיצמוריס 
 תסריט:  בנג'מין גלזר, לאו בירינסקי
 עריכה:  פרנק סולויאן 
 שחקנים ראשיים:  גרטה גרבו  רמון נוברו
 מוזיקה:  ויליאם אקסט 
 צילום:  ויליאם דניאלס 
 מדינה:  ארצות הברית 
 חברת הפקה:  מטרו גולדווין מאייר 
 חברה מפיצה:  מטרו גולדווין מאייר
 שיטת הפצה:  וידאו על פי דרישה 
 הקרנת בכורה:  26 בדצמבר 1931
 משך הקרנה:  90 דק' 
 שפת הסרט:  אנגלית 
 סוגה:  סרט ריגול, סרט רומנטי, סרט דרמה, סרט ביוגרפי 
 תקציב:  558,000 דולר
 הכנסות:  2,227,000 דולר
 הכנסות באתר מוג'ו:   matahari
 דף הסרט ב־IMDb
 
מאטה הארי (באנגלית: Mata Hari) הוא סרט קולנוע אמריקאי משנת 1931 עם גרטה גרבו בתפקיד הראשי.
התסריט מתבסס באופן רופף על חייה של הרקדנית האקזוטית והקורטיזנה מאטה הארי שהוצאה להורג במלחמת העולם הראשונה בצרפת באשמת ריגול לטובת גרמניה. הוא נכתב במיוחד לגרבו והפרטים ההיסטוריים לא קשורים למציאות פרט לעובדה שהיא הייתה רקדנית אקזוטית ומושכת גברים שהוצאה להורג באשמת ריגול.
ב-1985 הופק הסרט מאטה הארי בכיכובה של סילביה קריסטל.
גרבו הופיעה בסרט השלם בריקוד המפורסם מול האל שיווה כשהיא מסיימת אותו מעורטלת כמעט לחלוטין. הצנזורה מחקה חלק גדול מהריקוד הזה ורק הגרסה המצונזרת נשארה.
הסרט הצליח מאוד מבחינה מסחרית וקידם את הקריירה של גרבו.
תקציר העלילה

מטוס של חיל האוויר הרוסי הקיסרי נוחת בפריז וממנו יוצא הטייס לוטננט אלכסיס רוסנוף (רומן נוברו) ובידו מסמך מוצפן לצרפתים. הוא מוסר את המסמך לגנרל סרז' שובין (ליונל ברימור) שמקבל אותו בחמימות ומזמין אותו להופעה בערב עם ידידתו הרקדנית מאטה הארי.
הוא נשבה בקסמיה של מאטה הארי שרוקדת ריקוד חושני מול האל שיווה ומגרה את כל הגברים באולם. הוא נפגש אתה ומבלה את הלילה בדירתה. הוא לא יודע שהיא עובדת כמרגלת בשירות הגרמנים. היא מספרת זאת לאדריאני (לואיס סטון), ראש רשת המרגלים הגרמנים בפריז והוא מטיל עליה לפעול כדי לקבל את המסמך המוצפן מהרוסים, דרך מיטתו של לוטננט רוסנוף.
ראש המודיעין הצרפתי, דיבואה, (הנרי גורדון) חושד בה כל הזמן שהיא מרגלת אך אין לו עדיין הוכחות מספקות. היא נפגשת שוב עם רוסנוף ומבלה אתו לילה שלם. באותו זמן חודרים סוכנים גרמנים לדירה, לוקחים את המסמך, מצלמים ומחזירים למקומו.
דיבואה מנסה לסכסך בין גנרל שובין למאטה הארי. הוא מגלה לו על הרומן שהיא מנהלת עם הטייס הצעיר והנאה והגנרל נעלב וכועס. כשהיא מגיעה אליו הוא צועק עליה ומטלפן לדיבואה כדי לגלות לו שהיא מרגלת אך היא מקדימה אותו, יורה והורגת אותו ושמה את האקדח בידו כדי שיחשבו שהתאבד.
בינתיים טס רוסנוף בחזרה לרוסיה ומטוסו מתרסק. הוא נפצע קשה ומתעוור. מאטה מבקרת אותו בבית החולים אך נעצרת מיד לאחר מכן ומובאת למשפט באשמה ריגול ובגידה במולדת. המשפט מתנהל לרעתה והיא נדונה למוות ביריות.
היא מודיעה לרוסנוף שהיא נמצאת כעת בסנטוריום בגלל חולשה. מארגנים לה פגישה עם רוזנוף העיוור שחושב שהיא נמצאת במוסד רפואי. הם נפגשים, מתחבקים ומעלים תקווה לעתיד טוב יותר.
לבסוף מובלת מאטה הארי עם כיתת חיילים לקראת הוצאתה להורג ביריות.
צוות השחקנים

| שם השחקן/ית | שם הדמות | הערות |
| --- | --- | --- |
| גרטה גרבו | מאטה הארי |  |
| רומן נוברו | לוטננט אלכסיס רוסנוף | טייס רוסי |
| ליונל ברימור | גנרל שובין | גנרל צרפתי |
| הנרי גורדון | דיבואה | ראש המודיעין הצרפתי |
| לואיס סטון | אדריאני | מרגל גרמני |
לאון מוסאייב

ליאון נארימנוביץ' מוסאייב (ברוסית: Леон Нариманович Мусаев; נולד ב-25 בינואר 1999) הוא כדורגלן רוסי ממוצא טַבַּסַארַאנִי-דאגסטני, המשחק בקבוצת רובין קאזאן בעמדת הקשר ההתקפי.
קריירה

הוא שיחק בקבוצת הנוער של זניט, ושיחק במדיה באליפות רוסיה בכדורגל לנוער ב-24 משחקים והבקיע 4 שערים.
לאחר מכן עלה לקבוצת המילואים זניט-2. הוא ערך את הופעת הבכורה שלו בליגה הלאומית עבור זניט-2 ב-11 ביולי 2016 במשחק נגד סוקול סראטוב. הוא הבקיע את השער הראשון עבור זניט-2 בליגה הלאומית במשחק נגד אוונגרד קורסק ב-12 באוגוסט 2018.
ב-13 בדצמבר 2018 צורף להרכב זניט סנקט פטרבורג במשחק המחזור הששי של הליגה האירופית נגד סלביה פראג, ועלה לראשונה במדי הקבוצה ב-21 בפברואר 2019 במסגרת הליגה האירופית, כשנכנס בדקה ה-87 כמחליף לארטיום דזיובה במשחק הביתי נגד פנרבחצ'ה, שבו ניצחה קבוצתו 3:1, והעפילה לשלב שמינית הגמר.
בינואר 2021 חתם ברובין קאזאן הטטארית.
הערות שוליים

↑  "Game Report by FNL". Russian Football National League. 11 ביולי 2016. {{cite web}}:  (עזרה)
↑  "Зенит-2 - Авангард". Russian Football National League. 12 באוגוסט 2018. {{cite web}}:  (עזרה)
↑  Зенит — Фенербахче
לוקיוס ליקיניוס לוקולוס

| --- | --- |

פרוטומה של לוקיוס ליקיניוס לוקולוס במוזיאון ארמיטאז'
 לידה:  117 לפנה״ס? רומא העתיקה 
 פטירה:  57 לפנה״ס? (בגיל 60 בערך) 
 מדינה:  רומא העתיקה 
 מקום מגורים:  רומא 
 תפקיד:  פראיטור (77 לפני הספירה–77 לפני הספירה)  קונסול (74 לפני הספירה–74 לפני הספירה)  סנאטור ברומא העתיקה (ערך בלתי־ידוע–ערך בלתי־ידוע)  איידיל (79 לפני הספירה–79 לפני הספירה)  קוואיסטור 
 מפלגה:  אופטימאטים 
 השקפה דתית:  דת רומא העתיקה 
 בן או בת זוג:  Clodia  Servilia Minor 
 
לוקיוס ליקיניוס לוקולוס (בלטינית: Lucius Licinius Lucullus‏; 118 לפנה"ס לערך – 56 לפנה"ס) היה קונסול רומי עטור ניצחונות, מתומכיו של לוקיוס קורנליוס סולה. נתפרסם גם בשל חיי המותרות שניהל לאחר שהתעשר במלחמותיו באסיה.
מוצאו

לוקולוס נולד ברומא והשתייך לבית האב הידוע של הליקינים (gens Licinia). הוא היה נכד ללוקיוס ליקיניוס לוקולוס, קונסול שנת 151 לפנה"ס, ובן לקייקיליה מטלה קאלבה, אחותם של קווינטוס קייקיליוס מטלוס נומידיקוס ולוקיוס קייקיליוס מטלוס דלמטיקוס. דלמטיקוס עצמו היה אבי קייקיליה מטלה דלמטיקה, אשתו השלישית של סולה.
שירותו תחת סולה

הוא החל את שירותו כטריבון צבאי, ושירת במלחמת בעלות הברית (91-88 לפנה"ס) תחת פיקודו של סולה. ב-88 לפנה"ס, בהיותו קוואיסטור, היה הקצין היחיד שתמך בסולה במסעו לכיבוש רומא. באותה שנה שירת תחת פיקודו במלחמת מיתרידטס הראשונה, כינס צי מלחמה וסייע לו להסיר את ההסגר הימי שהטילו אויביו על אתונה כדי למנוע ממנו העברת אספקה בדרך הים. ניצחון לוקולוס בקרב טנדוס, בו גברו אוניותיו על ציו של מיתרידטס, איפשר לסולה לחצות את הים האגאי ולעבור לאסיה הקטנה. לאחר חתימת הסכם השלום נשאר לוקולוס באסיה, כדי לגבות את הקנסות שהטיל סולה על תושבי הפרובינציה המורדים. פלוטרכוס מספר, כי בניגוד לקשיחותו של סולה, נהג לוקולוס בערים המורדות "לא רק בנקיון-כפיים ובצדק, אלא אף בנדיבות-לב."
לוקולוס שב לרומא בשנת 80 לפנה"ס, ושנה אחר כך, ב-79 לפנה"ס, נבחר לאיידיל קורולי יחד עם אחיו הצעיר ממנו מרקוס טרנטיוס וארו לוקולוס. סולה הקדיש לו את זכרונותיו לאות חיבה, ואף מינה אותו אפוטרופוס לבנו פאוסטוס לאחר מותו, ביטוי להעדפתו את לוקולוס על פני פומפיוס.